b"\n_START_ARTICLE_\nCampanula\n_START_SECTION_\nEl nom\n_START_PARAGRAPH_\nEls membres d'aquest grup s\xc3\xb3n designats amb el nom de campaneta, que deriva de la paraula llatina campanula, un diminutiu que significa igualment campana petita. Aquest g\xc3\xa8nere compr\xc3\xa8n vora 300 esp\xc3\xa8cies i diverses subesp\xc3\xa8cies, distribu\xc3\xafdes majorit\xc3\xa0riament per les regions temperades de l'hemisferi nord des de la zona del Mediterrani fins al Caucas.\n_START_SECTION_\nDescripci\xc3\xb3\n_START_PARAGRAPH_\nLes esp\xc3\xa8cies del g\xc3\xa8nere Campanula inclouen plantes anuals, bianuals o perennes i n'hi ha de mides ben diverses, des d'esp\xc3\xa8cies nanes \xc3\xa0rtiques i alpines de menys de 5 cent\xc3\xadmetres fins a esp\xc3\xa8cies de m\xc3\xa9s de dos metres d'al\xc3\xa7\xc3\xa0ria. Les fulles s\xc3\xb3n alternades, s\xc3\xa8ssils, i sovint n'hi ha de mides diferents en una mateixa planta, amb fulles m\xc3\xa9s amples i grans a la base de la tija i de m\xc3\xa9s primes i estretes a la part superior; les vores de les fulles poden ser llises o serrades i sovint n'hi ha de totes dues menes en una mateixa planta. Moltes esp\xc3\xa8cies tenen saba de l\xc3\xa0tex a les fulles i les tiges. Les flors acostumen a cr\xc3\xa9ixer en pan\xc3\xadcules, per b\xc3\xa9 que a vegades creixen en solitari. Tenen forma de campaneta, amb una corol\xc2\xb7la penta-lobulada que normalment fa de 2 a 5 cent\xc3\xadmetres de llarg\xc3\xa0ria \xe2\x80\x94n'hi ha de m\xc3\xa9s llargues\xe2\x80\x94 i \xc3\xa9s de color blau o morat, ocasionalment blanc o rosa. Els fruits s\xc3\xb3n c\xc3\xa0psules amb m\xc3\xbaltiples llavors al seu interior."